Магнитсизденүү
Магнитсизденүү – тышкы магниттөөчү талааны алып таштагандан кийин ферромагниттүү нерседеги калдыктуу магниттин азайышы. Магнитсизденүү бир нече жол менен ишке ашырууга болот. Эгерде домендердин магниттелүү векторлору чар жайыт жайгашып, үлгүнүн ар кандай кесилиши боюнча орточо магниттенүүсү нөлгө барабар болсо, ал магнитсизденет. Нерсе Кюри температурасынан жогору ысытылганда ал магниттик касиетин толук жоготот. Бирок мындай ыкма колдонулбайт, себеби, ысытуудан материалдын механикалык ж. б. касиеттери өзгөрөт. Магнитсизденүү экинчи ыкмасында үлгүнү кайра магниттөө үчүн амплитудасы акырындык менен нөлгө чейин кичирейүүчү өзгөрмө магнит талаасы колдонулат. Мында магнитсизденүүчү өзгөрмө магнит талаасынын максимум амплитудасы магниттөөчү талааныкынан кичине болбошу керек. Магнитсизденүү магнитсиздендирүүчү талаанын жыштыгына, азаюу ылдамдыгына, үлгүнүн калыңдыгына көз каранды. Материалдын магнит өткөрүмдүүлүгү жогору болсо, магнитсизденүүнүн ылдамдыгы азаят.
Физика

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7